Diari Oficial de la Generalitat Valenciana


Sumari del DOGV 9946, del 27-09-2024 (2024/9794)

DECRET 123/2024, de 24 de setembre, del Consell, pel qual s’establixen les normes especials reguladores de la concessió directa de subvencions a les persones auxiliars de conversa de llengua estrangera destinades en centres educatius públics durant el curs 2024-2025.
---------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/09/24/123/dof/vci/html**

### Dades del document

Número de DOGV
:   9946

Data del DOGV
:   27-09-2024

Secció del DOGV
:   I. DISPOSICIONS GENERALS

Número del document
:   2024/9794

CVE
:   ZGQF-K-9335-5859

Data del document
:   24-09-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Decret

Descriptors 

:   * educació
    * ajuda pública
    * ensenyament d'idiomes

PREÀMBUL

La Llei 38/2003, de 17 de novembre, general de subvencions, establix les bases generals sobre esta matèria. La Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, determina en l’article 168.1.*C*  que, amb caràcter excepcional, es podran atorgar subvencions de concessió directa quan s’acrediten raons d’interés públic, social o econòmic o humanitari, o altres degudament justificades que dificulten la seua convocatòria pública.

Les bases firmades el 24 de maig de 2024 entre el Ministeri d’Educació, Formació Professional i Esports i la Conselleria d’Educació, Universitats i Ocupació per a la dotació de personal auxiliar de conversa per a centres docents públics de la Comunitat Valenciana durant el curs 2024-2025 establixen els principis per a una gestió correcta del Programa de personal auxiliar de conversa en relació amb la quota finançada directament per la Comunitat Valenciana.

Entre els objectius que desenrotllen els processos de millora i de qualitat de l’ensenyança en les ensenyances no universitàries es troben el domini de diferents llengües i la formació d’una ciutadania plurilingüe en una societat multicultural, a on s’aprenen les dos llengües cooficials, el valencià i el castellà, a més d’almenys una llengua estrangera.

Per a aconseguir este objectiu es treballa conjuntament amb el Ministeri d’Educació, Formació Professional i Esports perquè els centres docents públics de la Comunitat Valenciana puguen tindre auxiliars de conversa en llengües estrangeres amb la finalitat de donar suport complementari al professorat que impartix àrees, matèries o mòduls tant lingüístics com no lingüístics.

Es pretén, d’esta manera, aconseguir nivells de satisfacció elevats, tant per a l’interés públic de la ciutadania com per a l’interés social, ja que la millora i l’optimització dels plans per al desenrotllament de l’ensenyança de llengües és un objectiu de la política educativa tant en l’àmbit autonòmic com en l’estatal, i dins del marc de la Unió Europea.

El caràcter singular d’esta subvenció deriva del fet que les persones beneficiàries d’esta han sigut seleccionades pel Ministeri d’Educació, Formació Professional i Esports en la Resolució de 7 de febrer de 2024, de la Secretaria d’Estat d’Educació, per la qual es convoquen places per a auxiliars de conversa estrangers en centres educatius espanyols per al curs acadèmic 2024-2025, mitjançant un procediment de concurrència competitiva.

En consideració al que s’ha dit fins ara, i tenint en compte que hi ha raons d’interés públic, social i econòmic, la Comunitat Valenciana col·labora directament en el finançament d’estes actuacions mitjançant la Conselleria d’Educació, Cultura, Universitats i Ocupació.

D’acord amb els articles 4.5 i 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, este projecte de subvenció està exempt de notificació a la Comissió Europea perquè no és aplicable l’article 107, apartat 1, del Tractat de funcionament de la Unió Europea (TFUE), atés que no es tracta d’una ajuda que afecte intercanvis comercials entre els estats membres de la Unió Europea, que l’ajuda prevista no falseja ni amenaça de falsejar la competència i que no afavorix determinades empreses o produccions, i s’entén que és una ajuda destinada a persones auxiliars de conversa estrangera sense ànim de lucre que no duen a terme cap activitat empresarial o mercantil.

La Generalitat ha establit en els pressupostos de 2024 la línia pressupostària S0496, «Subvencions per a auxiliars de conversa estrangers», en el capítol IV del programa pressupostari 421C00, destinada a la millora de la competència lingüística de l’alumnat, la qualitat de l’ensenyança de llengües estrangeres i l’aprenentatge de continguts curriculars vehiculats en llengües estrangeres, d’acord amb les metodologies actuals, i per a promoure a través d’estos aprenentatges integradors l’acostament i el coneixement d’altres cultures de diferents països, alhora que es proporciona a les persones auxiliars, en qualitat d’estudiants, una formació a través del coneixement de les llengües i la cultura de la Comunitat Valenciana. Esta subvenció està prevista en la Resolució de 28 de gener de 2024 (DOGV núm. 9782, de 06.02.2024), de la subsecretaria de la Conselleria d’Educació, Universitats i Ocupació, per la qual s’aprova el Pla estratègic de subvencions 2024-2027 de la Conselleria d’Educació, Universitats i Ocupació, de l’Institut Valencià de Seguretat i Salut en el Treball (INVASSAT), i s’incorpora el Pla estratègic de subvencions del Servei Valencià d’Ocupació i Formació (Labora).

Per tot això, d’acord amb l’article 22.2.*c*  de la Llei 38/2003, de 17 de novembre, general de subvencions, i amb l’article 168.1.*C*  de la Llei 1/2015, de 6 de febrer, d’hisenda pública, del sector públic instrumental i de subvencions, i en virtut de l’article 28.*c*  de la Llei 5/1983, de 30 de desembre, de la Generalitat, del Consell, a proposta del conseller d’Educació, Cultura, Universitats i Ocupació, amb la deliberació prèvia del Consell, en la reunió de 24 de setembre de 2024,

DECRETE

*Primer. Objecte i àmbit d’aplicació*

1. L’objecte d’este decret és establir les normes especials reguladores de la nova concessió directa de subvencions destinades a les persones auxiliars de conversa en llengua estrangera, per al foment de la millora i la qualitat de l’ensenyança i, en concret, de l’ensenyança de llengües estrangeres i de continguts curriculars vehiculats en llengües estrangeres, en els centres educatius públics de la Comunitat Valenciana.

2. Esta dotació de persones auxiliars de conversa en llengua estrangera tindrà lloc durant el període del curs escolar 2024-2025, des de l’1 d’octubre de 2024 fins al 31 de maig de 2025.

3. La dotació de persones auxiliars de conversa en llengua estrangera als centres educatius públics té com a objectiu afavorir l’aprenentatge de llengües estrangeres, però també, i de manera prioritària (d’acord amb les metodologies actuals, com per exemple el tractament integrat de llengües i el tractament integrat de llengua i continguts), l’aprenentatge de continguts curriculars vehiculats en llengües estrangeres. Estos aprenentatges integradors inclouen l’acostament i el coneixement d’altres cultures de diferents països mitjançant dinàmiques d’aula, tasques i activitats diverses d’aula incloses en el projecte educatiu de centre i en el projecte lingüístic de centre.

*Segon. Dotació i crèdit pressupostari*

1. La dotació d’esta subvenció directa és una quantitat mensual en concepte d’ajuda per a la dieta de manutenció i allotjament de 1.000,00 euros per auxiliar de conversa, l’horari setmanal del qual serà de 16 hores, en les quals s’inclouen les hores de coordinació amb el professorat del centre.

2. L’import global màxim que s’assigna en concepte d’esta subvenció per a esta convocatòria és d’09.582.631,00 euros, distribuïts en les anualitats següents:

– Exercici 2024: la part corresponent als mesos d’octubre, novembre i desembre del curs escolar 2024-2025, per un import global màxim de 4.200.000,00 euros. El pagament s’efectuarà a càrrec de la línia de subvenció S0496, capítol IV, de la secció, servici i centre gestor T96310784, subprograma 421C00, «Subvencions per a auxiliars de conversa estrangers», que s’establix en la Llei de pressupostos de la Generalitat de 2024.

– Exercici 2025: la part corresponent als cinc mesos següents (gener-maig) del curs escolar 2024-2025, per un import màxim de 7.000.000,00 euros, que queden condicionats a l’existència de crèdit pressupostari suficient i adequat per a atendre-les en la Llei de pressupostos de la Generalitat per a l’exercici 2025, de conformitat amb el que establix la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

*Tercer. Procediment de concessió*

1. La subvenció regulada en este decret té caràcter singular, ja que les persones beneficiàries són seleccionades pel Ministeri d’Educació, Formació Professional i Esports mitjançant un procés de concurrència competitiva, determinat en la convocatòria anual del Ministeri d’Educació, Formació Professional i Esports. En conseqüència, s’autoritza la concessió directa, en aplicació del que establixen l’article 22.2.*c*  de la Llei 38/2003, de 17 de novembre, general de subvencions, i l’article 168.1.*C*  de la Llei 1/2015, a on es fixen els casos en què poden aplicar-se subvencions per concessió directa.

*Quart. Persones beneficiàries*

1. Seran persones beneficiàries d’esta subvenció les persones auxiliars de conversa en llengua estrangera seleccionades pel Ministeri d’Educació, Formació Professional i Esports d’acord amb la resolució anual per la qual es convoquen places de persones auxiliars de conversa en llengua estrangera que exerciran la seua labor en centres educatius públics del sistema educatiu espanyol.

2. La concessió de la subvenció no implica cap vinculació laboral o administrativa de les persones beneficiàries amb la Generalitat.

3. La relació de les persones beneficiàries és la que s’indica en l’annex I d’este decret.

4. Les persones candidates seleccionades no adquiriran la condició de persones beneficiàries d’esta subvenció fins que no es comprove que no estan incurses en cap de les circumstàncies de l’article 13.2 de la Llei 38/2003, de 17 de novembre, general de subvencions.

*Quint. Requisits de les persones beneficiàries*

1. Les persones beneficiàries han de complir els requisits següents:

a) No estar incurses en les circumstàncies de l’article 13.2 de la Llei 38/2003, de 17 de novembre, general de subvencions.

b9 No tindre deutes tributaris en període executiu de pagament amb l’Administració de la Generalitat Valenciana, exceptuats els deutes que estiguen suspesos o garantits.

c) Estar al corrent en el compliment de les obligacions tributàries amb l’Estat espanyol i la Generalitat.

d) Estar al corrent en el compliment de les obligacions davant de la Seguretat Social.

2. Els requisits establits en l’apartat 1 d’este article s’acreditaran mitjançant una declaració responsable; a este efecte, s’utilitzarà el model que s’adjunta com a annex II.

3. La presentació de la declaració responsable comporta el consentiment exprés de la persona sol·licitant als efectes de la verificació de les dades personals requerides per a tramitar-la. No obstant això, si la persona interessada no concedix este consentiment, ha d’acreditar les dades incloses en la declaració responsable a requeriment de l’Administració.

*Sext. Obligacions de les persones beneficiàries*

Les persones beneficiàries d’estes subvencions estan obligades a:

1. Dur a terme les gestions administratives necessàries, a l’inici del període de la seua activitat com a auxiliar, així com presentar la documentació requerida per la Direcció General d’Ordenació Educativa i Política Lingüística.

2. Dur a terme les activitats que fonamenten la concessió de la subvenció en la forma i els termes establits.

3. Sotmetre’s a la normativa de supervisió, seguiment i control de subvencions, així com quedar subjectes a les obligacions imposades pels articles 14 i concordants de la Llei 38/2003, de 17 de novembre, general de subvencions.

4. Participar en la formació prèvia al desenrotllament de l’activitat que puga establir la Conselleria d’Educació, Cultura, Universitats i Ocupació.

5. Començar i finalitzar les activitats en el centre educatiu en els terminis establits per la Conselleria d’Educació, Cultura, Universitats i Ocupació.

6. Complir l’horari setmanal assignat per la direcció del centre educatiu, que serà de setze hores setmanals.

7. Comunicar a la direcció o a la direcció d’estudis del centre educatiu, tan prompte com siga possible, qualsevol incidència en relació amb les seues obligacions.

8. Presentar en el moment de la incorporació en el centre educatiu un certificat negatiu de delictes de naturalesa sexual expedit pel Registre central de delinqüents sexuals o pel registre de penats del seu país.

9 Conéixer i respectar les normes que regulen l’organització, el funcionament i la convivència del centre assignat.

10. Col·laborar tant amb la persona tutora assignada pel centre, que actuarà com a referent, com amb la resta del professorat del centre per al desenrotllament adequat de les activitats educatives que es produïsquen en l’aula.

*Sèptim. Activitats de les persones beneficiàries*

Les activitats que fonamenten la concessió de la subvenció al personal auxiliar de conversa són:

1. Col·laborar amb el professorat en l’adquisició, per part de l’alumnat, de les competències específiques relacionades amb la comprensió, l’expressió i la interacció oral en la llengua estrangera objecte d’estudi.

2. Desenrotllar, juntament amb el professorat, activitats comunicatives d’interacció amb l’alumnat utilitzant exclusivament la llengua estrangera corresponent.

3. Actuar com un model de referència de correcció lingüística en la llengua estrangera corresponent.

4. Col·laborar i coordinar-se amb el professorat i integrar les seues actuacions en el desenrotllament de la competència lingüística oral, tant en les classes de llengua com en les d’àrees, matèries o mòduls no lingüístics.

5. Desenrotllar, juntament amb el professorat, activitats que fomenten la motivació i l’interés de l’alumnat per la llengua i la cultura del seu país d’origen mitjançant temes d’actualitat i activitats lúdiques i comunicatives.

6. Fomentar la creació d’un ambient plurilingüe i intercultural en el centre.

7. Contribuir a la formació del professorat del centre dins de les activitats que s’establisquen en el pla anual de formació del centre educatiu.

8. Amb caràcter voluntari, podran participar, en qualitat d’auxiliars de conversa, en les activitats complementàries i extraescolars incloses en la programació general anual que organitze el centre educatiu dins del territori nacional, sense que això comporte cap responsabilitat sobre l’alumnat participant o l’activitat duta a terme. L’auxiliar no podrà exercir en cap moment la labor de professorat acompanyant.

9. Fer aquelles altres tasques relacionades amb l’aprenentatge de la llengua estrangera d’acord amb el que s’establisca en la guia publicada per la Conselleria d’Educació, Cultura, Universitats i Ocupació.

*Octau. Forma de pagament i justificació de subvencions*

1. El pagament es realitzarà mensualment, per un import de 1.000,00 euros, a la persona beneficiària, d’acord amb el que establix l’apartat segon del present decret, en el seu compte corrent.

2. Les persones auxiliars assignades en centres educatius públics de la Comunitat Valenciana que reben la subvenció a càrrec dels pressupostos de la Generalitat Valenciana es regixen, per al cobrament de la subvenció, per les mateixes condicions que les finançades directament pel Ministeri d’Educació, Formació Professional i Esports, i que figuren en l’Orde ECI/1305, de 20 d’abril de 2005, de bases reguladores de la concessió de subvencions públiques en règim de concurrència competitiva.

3. Per a la percepció de cada pagament mensual, els directors i les directores dels centres educatius comprovaran la realització efectiva de les obligacions de les persones auxiliars de conversa, i emetran l’informe pertinent per a la concessió de la subvenció. Esta comprovació tindrà una periodicitat mensual i serà necessària per al pagament de la subvenció.

4. L’import de la subvenció assignada a cada persona auxiliar quedarà minorada proporcionalment en els casos següents:

a) Per incompliment de les hores setmanals de dedicació, per causes no justificades.

b) Per la incorporació posterior a l’1 d’octubre de 2024 per causes imputables a la persona interessada.

c) Per cessament anterior al 31 de maig de 2025.

*Nové. Compatibilitat amb altres ajudes*

Estes subvencions són compatibles amb altres subvencions, ajudes, ingressos o recursos per a la mateixa finalitat, procedents de qualsevol de les administracions o ens públics o privats nacionals, de la Unió Europea o d’organismes internacionals.

*Dècim. Control i supervisió de les ajudes*

1. D’acord amb el que disposa l’article 169.3 de la Llei 1/2015, de 6 de febrer, la Direcció General d’Ordenació Educativa i Política Lingüística, com a òrgan gestor, serà qui realitzarà una comprovació administrativa i material de la realització efectiva de l’activitat. Es duran a terme controls administratius i de l’activitat sobre el terreny, en este últim cas sobre una mostra aleatòria que supose un percentatge mínim de supervisió del 10% de les persones objecte de subvenció i un 10% del total de l’ajuda efectivament pagada.

2. La comprovació administrativa l’executarà l’òrgan gestor sobre la totalitat de les persones perceptores que s’annexen en este decret abans de la primera percepció mensual. El control administratiu inclourà el compliment dels requisits establits en l’apartat quint d’este decret.

3. El control de l’activitat es realitzarà sobre el terreny en els centres educatius seleccionats aleatòriament. La Inspecció d’Educació podrà col·laborar amb l’òrgan gestor en l’execució d’este procés de supervisió. Es comprovaran la realització de l’activitat subvencionada i el compliment de les obligacions i activitats especificades en els apartats sext i sèptim d’este decret per part de la persona que percep la subvenció.

*Onzé. Reintegraments i responsabilitats*

1. S’exigirà el reintegrament de les quantitats percebudes i dels interessos de demora des del moment del pagament de les ajudes fins a la data en la qual s’acorde que és procedent el reintegrament, en els supòsits que s’establixen en l’article 37.1 de la Llei 38/2003, de 17 de novembre, general de subvencions, i segons establix l’article 172 de la Llei 1/2015.

2. Les persones beneficiàries de les ajudes queden sotmeses a les responsabilitats i al règim sancionador que sobre infraccions administratives en la matèria establixen el títol IV de la Llei 38/2003 i el títol X de la Llei 1/2015.

3. L’incompliment de les obligacions d’este decret produirà la revocació de l’acte de concessió, amb la pèrdua total o parcial consegüent de la subvenció rebuda; en este cas, la persona beneficiària haurà de reintegrar a l’Administració la quantitat que haja percebut i els interessos corresponents.

Per a aplicar esta reducció, la Direcció General d’Ordenació Educativa i Política Lingüística de la Conselleria d’Educació, Cultura, Universitats i Ocupació emetrà un informe previ en el qual s’ha de valorar l’incompliment de les condicions d’este decret atenent el principi de proporcionalitat i els criteris següents:

1. Les faltes d’assistència reiterades sense justificació es consideraran un incompliment de les obligacions assumides. La inassistència sense justificació durant quinze dies (alterns o seguits) serà motiu de pèrdua del dret al cobrament de la subvenció.

2. Les hores de còmput setmanal assignades, quan siguen realitzades de manera incorrecta, es consideraran com a falta d’assistència sense justificació. Tindran la consideració d’hores realitzades incorrectament aquelles en què no es duguen a terme les activitats previstes en l’apartat sèptim del present decret. A estos efectes, serà necessari l’informe previ de la direcció del centre educatiu i l’audiència a la persona interessada.

4. Si la persona beneficiària renuncia definitivament a la subvenció, ho haurà de comunicar amb la major antelació possible a la direcció del centre educatiu, i esta, al seu torn, ho comunicarà a la Direcció General d’Ordenació Educativa i Política Lingüística de la Conselleria d’Educació, Cultura, Universitats i Ocupació, a l’efecte de cancel·lar la percepció de la subvenció.

*Dotzé. Règim jurídic*

Les subvencions regulades en este decret es regixen pel que establix este decret i, a més, pel que establix la Llei 38/2003, de 17 de novembre, general de subvencions, i també pel reglament de desplegament d’esta llei, aprovat mitjançant el Reial decret 887/2006, de 21 de juliol, excepte en allò que afecta els principis de publicitat i concurrència. Les subvencions regulades en este decret també es regixen pel que indica el títol X de la Llei 1/2015, per la normativa de l’Administració de l’Estat i per la resta de normes de dret administratiu aplicable.

*Tretzé. Pòlissa d’assegurances*

1. A l’empara del que establixen les bases de col·laboració entre el Ministeri d’Educació, Formació Professional i Esports i la Generalitat de la Comunitat Valenciana per a la dotació de persones auxiliars de conversa durant el curs 2024-2025, per a les persones auxiliars procedents de països extracomunitaris que no puguen obtindre la targeta sanitària en els seus països, la Conselleria d’Educació, Cultura, Universitats i Ocupació de la Generalitat Valenciana subscriurà una pòlissa d’assegurances que els proporcione cobertura d’assistència sanitària.

2. La Conselleria d’Educació, Cultura, Universitats i Ocupació també subscriurà una pòlissa d’assegurances que proporcione cobertura de repatriació a totes les persones beneficiàries de les subvencions.

3. Tant la pòlissa d’assegurança sanitària com la pòlissa d’assegurança per repatriació quedaran regulades procedimentalment en el plec de prescripcions tècniques particulars que la Conselleria d’Educació, Cultura, Universitats i Ocupació elabore sobre estes pòlisses licitades mitjançant concurs públic.

*Catorzé. Efectes*

Este decret tindrà efectes des del dia de la seua publicació en el *Diari Oficial de la Generalitat Valenciana*.

Segons el que establixen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra este decret, que posa fi a la via administrativa, es podrà interposar un recurs potestatiu de reposició, o bé plantejar directament un recurs contenciós administratiu, en els terminis i davant dels òrgans que s’indiquen a continuació:

1. El recurs de reposició s’ha d’interposar davant de l’òrgan que ha dictat l’acte, en el termini d’un mes a comptar de l’endemà de la publicació en el *Diari Oficial de la Generalitat Valenciana*.

2. El recurs contenciós administratiu s’ha d’interposar davant del Tribunal Superior de Justícia de la Comunitat Valenciana en el termini de dos mesos a comptar de l’endemà de la publicació en el *Diari Oficial de la Generalitat Valenciana*.

  

València, 24 de setembre de 2024

Carlos Mazón Guixot

El president de la Generalitat

José Antonio Rovira Jover

El conseller d'Educació, Cultura, Universitats i Ocupació

Esta disposició conté annexos. Consulteu-ne la versió en PDF.


Còpia Permalink ELI